钦定古今图书集成/明伦汇编/皇极典/第207卷 > 汉
## 钦定古今图书集成/明伦汇编/皇极典/第207卷 > 汉

### 文帝十六年始改元以明年为后元年〈共七年〉

按：《汉书文帝本纪》：十六年“秋九月，得玉杯，刻曰：‘人主
延寿，令天下大酺’。”明年，改元后元年。

〈注〉张晏曰：“新垣平，候日再中，以为吉祥，故改元年，以求延年之祚也。”

按《史记封禅书》：新垣平使人持玉杯，上书阙下献之。
平言上曰：“阙下有宝玉气来者。已视之，果有献玉杯
者，刻曰：‘人主延寿’。平又言：‘臣候日再中’。”居顷之，日却
复中。于是始更以十七年为元年，令天下大酺。

### 景帝八年改为中元年〈共六年〉

按：《汉书景帝本纪》，“中元年。”〈改元月日不载〉

中元七年改为“后元年。”〈共三年〉

按：《汉书景帝本纪》“后元年。”〈改元月日不载〉

### 武帝始纪元称建元元年〈共六年〉

按：《汉书武帝本纪》：“后三年正月甲子，即皇帝位，建元
元年。”〈改元月日不载〉

〈注〉师古曰：“自古帝王未有年号，始起于此。”

建元七年以长星见改为“元光元年。”〈共六年〉

按：《汉书武帝本纪》，“元光元年。”〈改元月日不载〉

〈注〉《臣瓒》曰：以长星见，故为“元光。”

### 元光七年改为元朔元年〈共六年〉

按：《汉书武帝本纪》，“元朔元年。”〈改元月日不载〉

〈注〉应劭曰：“朔，苏也。”孟轲曰：“后来其苏。苏，息也，言万民品物大繁息也。”师古曰：“朔犹始也，言更为初始也。”苏息之息，非息生义，《应说》失之。

### 元朔七年以获麟改为元狩元年〈共六年〉

按《汉书武帝本纪》：元狩元年“冬十月，行幸雍，祠五畤，
获白麟，作《白麟之歌》。”

〈注〉应劭曰：“获白麟，因改元曰《元狩》也。”

按：《史记封禅书》：“有司言，元宜以天瑞命，不宜以一二
数。一元曰建，二元以长星曰光，三元以郊得一角兽
曰狩”云。

### 元狩七年以获宝鼎改为元鼎元年〈共六年〉

按：《汉书武帝本纪》：“元鼎元年夏五月，得鼎汾水上。”

〈注〉应劭曰：“得宝鼎，故因是改元。”

### 元鼎七年以始封泰山改为元封元年〈共六年〉

按《汉书武帝本纪》：元封元年“夏四月癸卯，上还，登封
泰山，降坐明堂，诏曰：‘朕以眇身承至尊，兢兢焉。惟德
菲薄，不明于礼乐，故用事八神，遭天地况施，著见景
象，屑然如有闻，震于怪物，欲止不敢。遂登封泰山，至
于梁父，然后升䄠，肃然自新。嘉与士大夫更始。其以
十月为元封元年。行所巡至博、奉高、蛇丘、历城、梁父’”，
《民田租逋赋贷已除》。“加年七十以上孤寡帛，人二匹，
四县无出今年算。赐天下民爵一级，女子百户牛、酒。”

〈注〉应劭曰：“始封泰山，故改元。”

### 元封七年改为太初元年〈共四年〉

按《汉书武帝本纪》：“太初元年夏五月，正历以正月为
岁首，色上黄，数用五，定官名，协音律。”

〈注〉应劭曰：“初用夏正，以正月为岁首，故改元为太初也。”

====太初五年以旱改为天汉元年〈共四年〉====按：《汉书武帝本纪》：“天汉元年。”〈改元月日不载〉

〈注〉应劭曰：“时频年苦旱，故改为《天汉》，以祈甘雨。”师古曰：“《大雅》有《云汉》之诗，周大夫仍叔所作也。以美宣王遇旱灾，修德勤政而能致雨，故依以为年号也。”

### 天汉五年改为太始元年〈共四年〉

按：《汉书武帝本纪》：“太始元年。”〈改元月日不载〉

〈注〉应劭曰：“言荡涤天下，与民更始，故以冠元。”

### 太始五年改为征和元年〈共四年〉

按：《汉书武帝本纪》“征和元年。”〈改元月日不载〉

〈注〉应劭曰：“言征伐四裔而天下和平。”

### 征和五年改为后元元年〈共二年〉

按：《汉书武帝本纪》“后元元年。”〈改元月日不载〉

### 后元二年二月昭帝即位改明年为始元元年〈共六年〉按汉书昭帝本纪后元二年二月戊辰即皇帝位始元元年〈改元月日不载〉

### 昭帝始元七年以凤凰见改为元凤元年〈共六年〉

按：《汉书昭帝本纪》：“元凤元年八月，改始元为元凤。”

〈注〉《应劭》曰：“三年中，凤凰比下东海海西乐乡，于是以冠元焉。”

### 元凤七年改为元平元年〈一年〉

按：《汉书昭帝本纪》：“元平元年。”〈改元月日不载〉

### 元平元年秋七月宣帝即位改明年为本始元年〈共四年〉

按《汉书宣帝本纪》：元平元年“秋七月庚申，即皇帝位。”
本始元年“五月，赦天下。”

### 宣帝本始五年改为地节元年〈共四年〉

按：《汉书宣帝本纪》“地节元年。”〈改元月日不载〉

〈注〉应劭曰：以先者地震、山崩水出，于是改年曰《地节》，欲令地得其节。

### 地节五年改为元康元年〈共四年〉

按：《汉书宣帝本纪》：“元康元年。”〈改元月日不载〉

### 元康五年以神爵集改为神爵元年〈共四年〉

按《汉书宣帝本纪》：“神爵元年春正月，行幸甘泉，郊泰
畤。至月，行幸河东，祠后土。诏曰：‘朕承宗庙，战战栗栗，
惟万事统，未烛厥理。迺元康四年，嘉谷元稷降于郡
国，神爵仍集，金芝九茎，产于函德殿铜池中，九真献
奇兽，南郡获白虎威凤为宝。朕之不明，震于珍物。饬
躬斋精，祈为百姓。东济大河，天气清静，神鱼舞河。幸
万岁宫，神爵翔集。朕之不德，惧不能任。其以五年为
《神爵》元年’。”赐天下勤事吏爵二级，民一级，女子百户
牛、酒。鳏、寡、孤、独、高年帛。所振贷物勿收。行所过毋出
田租。

〈注〉《应劭》曰：“前年神爵集于长乐宫，故改元。”

### 神爵五年以凤凰见改为五凤元年〈共四年〉

按：《汉书宣帝本纪》：“五凤元年。”〈改元月日不载〉

〈注〉应劭曰：“先者凤皇五至，因以改元云。”

### 五凤五年改为甘露元年〈共四年〉

按：《汉书宣帝本纪》：“甘露元年。”〈改元月日不载〉

### 甘露五年以黄龙见改为黄龙元年〈一年〉

按：《汉书宣帝本纪》：“黄龙元年。”

〈注〉应劭曰：先是，黄龙见新丰，因以冠元焉。师古曰：《汉注》云：“此年二月，黄龙见广汉，故改年。”然则应说非也。见新丰者，于此五载矣。

### 黄龙元年十二月元帝即位改明年为初元元年〈共五年〉

按：《汉书元帝本纪》：“黄龙元年十二月癸巳，即皇帝位，
初元元年。”〈改元月日不载〉

### 元帝初元六年改为永光元年〈共五年〉

按：《汉书元帝本纪》“永光元年。”〈改元月日不载〉

### 永光六年改为建昭元年〈共五年〉

按：《汉书元帝本纪》“建昭元年。”〈改元月日不载〉

### 建昭六年改为竟宁元年〈一年〉

按《汉书元帝本纪》，竟宁元年春正月，匈奴虖韩邪单
于来朝。诏曰：“匈奴郅支单于背叛礼义，既伏其辜，虖
韩邪单于不忘恩德，乡慕礼义，复修朝贺之礼，愿保
塞传之无穷，边垂长无兵革之事，其改元为竟宁，赐
单于待诏掖庭王樯为阏氏。”

〈注〉应劭曰：“虖韩邪单于愿保塞边竟得以安宁，故以冠元也。”师古曰：“据如应说，竟读为境，古之用字，境、竟实同。但此诏云‘边垂长，无兵革之事，竟者，终极之言，言永安宁也。既无兵革，中外安宁，岂止境上？若依本字而读，义更弘通也’。”

### 竟宁元年六月成帝即位改明年为建始元年〈共四年〉按汉书成帝本纪竟宁元年六月己未即皇帝位建始元年〈改元月日不载〉

### 成帝建始五年改为河平元年〈共四年〉

按《汉书成帝本纪》：河平元年“春三月，诏曰：‘河决东郡，
流漂二州，校尉王延世堤塞辄平，其改元为河平。赐
天下吏民爵各有差’。”

改元为《阳朔》《阳朔》元年三月赦天下。

〈注〉应劭曰：“时阴盛阳微，故改元曰阳朔，欲阳之苏息也。”师古曰：“应说非也。朔，始也，以火生石中，言阳气之始。”

### 阳朔五年改为鸿嘉元年〈共四年〉

按：《汉书成帝本纪》“鸿嘉元年。”〈改元月日不载〉

### 鸿嘉五年改为永始元年〈共四年〉

按：《汉书成帝本纪》，“永始元年。”〈改元月日不载〉

### 永始五年改为元延元年〈共四年〉

按：《汉书成帝本纪》：“元延元年。”〈改元月日不载〉

### 元延五年改为绥和元年〈共二年〉

按：《汉书成帝本纪》，“绥和元年。”〈改元月日不载〉

### 绥和二年四月哀帝即位改明年为建平元年〈共四年〉按汉书哀帝本纪绥和二年四月丙午即皇帝位建平元年〈改元月日不载〉

### 哀帝建平二年六月改为太初元年八月诏除之

按《汉书哀帝本纪》，建平二年夏六月，待诏夏贺良等
言，“赤精子之谶，汉家历运中衰，当再受命，宜改元易
号。”诏曰：“汉兴二百载，历数开元，皇天降非材之佑，汉
国再获受命之符，朕之不德，曷敢不通。夫基事之元
命，必与天下自新。其大赦天下，以建平二年为太初
元年，号曰陈圣刘太平皇帝，漏刻以百二十为度。”八
月，诏曰：“待诏夏贺良等建言改元易号，增益漏刻，可
以永安国家。朕过听贺良等言，冀为海内获福，卒亡
嘉应。皆违经背古，不合时宜。六月甲子制书，非赦令
也，皆蠲除之。”贺良等反道惑众，下有司。皆伏辜。
建平五年，改为元寿元年。〈共二年〉

按：《汉书哀帝本纪》：“元寿元年。”〈改元月日不载〉

### 元寿二年九月平帝即位改明年为元始元年〈共五年〉按汉书平帝本纪元寿二年九月辛酉即皇帝位元始元年〈改元月日不载〉

### 平帝元始五年十二月孺子婴即位安汉公莽居摄改明年为居摄元年〈共二年〉

按《汉书王莽传》：“元始五年十二月，平帝崩，莽选广戚
侯子婴，年二岁，托以为卜相，最吉。是月，前煇光、谢嚣
奏，武功长孟通浚井得白石，上圆下方，有丹书著石，
文曰：‘告安汉公莽为皇帝’。莽使群公以白太后，太后
曰：‘此诬罔天下，不可施行’。”太保舜谓太后：“‘事已如此，
无可奈何’。沮之力不能止。又莽非敢有他，但欲居摄
以重其权，填服天下耳。”太后听许。舜等即共令太后
下诏曰：“盖闻天生众民，不能相治，为之立君以统理
之。君年幼稚，必寄托而居摄焉，然后能奉天施而成
地化，群生茂育。《书》不云乎：‘天工人其代之’。其令安汉
公居摄践祚，如周公故事。”明年，改元曰居摄。

### 孺子婴居摄三年改为初始元年〈一年〉

按《汉书王莽传》：“居摄三年十一月甲子，莽上奏太后
曰：‘陞下至圣，遭家不造，遇汉十三世三七之阸，承天
威命，诏臣莽居摄，受孺子之托，任天下之寄。臣莽兢
兢业业，惧于不称。宗室广饶侯刘京上书言：七月中，
齐郡临淄县昌兴亭长辛当一暮数梦曰：‘吾天公使
也。天公使我告亭长曰：‘摄皇帝当为真’。即不信，吾此
亭中当有新井’’。”晨起视亭中，诚有新井，入地且百尺。
十一月壬子，直建冬，至巴郡石牛。戊午，雍石文皆到
于未央宫之前殿。臣与太保安阳侯舜等视天风起，
尘冥。风止，得铜符帛图于石前，文曰：“天告帝符，献者
封侯。”承天命，用神。令骑都尉崔发等视，说及前孝哀
皇帝建平二年六月甲子，下诏书，更为太初元将元
年。案其本事，甘忠可、夏贺良谶书臧兰台。臣莽以为
元将元年者，大将居摄改元之文也，于今信矣。《尚书·
康诰》：“王若曰：‘孟侯，朕其弟，小子封’。”此周公居摄称王
之文也。《春秋》隐公不言即位，摄也。此二经周公、孔子
所定，盖为后法。孔子曰：“畏天命，畏大人，畏圣人之言。”
臣莽敢不承用。臣请共事神祇宗庙，奏言“太皇太后、
孝平皇后皆称假皇帝。其号令天下，天下奏言事毋
言摄。”以居摄三年为初始元年，漏刻以百二十为度，
用应天命。臣莽夙夜养育，隆就孺子，令与周之成王
比德宣明太皇太后威德于万方，期于富而教之。孺
子加元服，复子明辟，如周公故事。奏可。